Foto's: Bejaarde vakansieganger met helikopter gered | Maroela Media
Foto's: Bejaarde vakansieganger met helikopter gered
Die helikopter neem die pasiënt na die hospitaal Foto: Steph le Roux, NSRI
'n 79-jarige man van Krugersdorp is Donderdag by die Robberg-natuurreservaat in Plettenbergbaai in die Wes-Kaap met 'n helikopter na 'n hospitaal geneem nadat hy tydens 'n staptog geval en 'n kopbesering opgedoen het.
"Die man, wat tydens sy vakansie in 'n karavaanpark tuisgegaan, het saam met twee ander persone gaan stap," het Craig Lambinon, woordvoerder van die Nasionale Seereddingsinstituut, in 'n verklaring gesê. "Ons is om 12:50 ontbied nadat die man tydens die stappery geval en sy kop beseer het."
Volgens Lambinon het hulle die toneel van die see se kant af genader en NSRI-reddingsbeamptes en die Med-Life-ambulansdiens het die toneel van die Robberg-parkeergebied genader en na die toneel gestap.
"Twee persone, wat by dieselfde karavaanpark vakansie hou en saam met die man gaan stap het, was by die pasiënt toe paramedici by die toneel opgedaag het. Hy het 'n kopbesering opgedoen en moontlik van sy ribbes gebreek. Hy het gesukkel om asem te haal," het Lambinon bygevoeg.
Die man is op die toneel behandel en die besluit is geneem om hom met 'n helikopter na die hospitaal te neem, eerder as om die kans te waag om hom verder in gevaar te stel deur hom per see te vervoer of met hom op 'n draagbaar terug te stap na die parkeerterrein toe. "Die Wes-Kaapse departement van gesondheid het die Skymed-helikopter ontbied."
Die man is in 'n stabiele toestand na die hospitaal geneem vir verdere behandeling en sal na verwagting ten volle herstel.
Plettenbergbaai Foto: Steph le Roux, NSRI
Tieners het glo 8-jarige seun verkrag
Kaapstad-brande doelbewus gestig
Het die man met 'n stapstok gestap, verkieslik die lengte van ongeveer tot by die ken? Dan word balans redelik goed behou veral wanneer jy 'n rugsak dra of net gly. Sterkte aan die man.
Die woord "karavaanpark" is egter verkieslik "woonwapark".
'n "Karavaan" het met kamele (in die woestyn) te doen.
@ Peet ek praat al die jare van 'n karavaan die een wat baie mense mee vakansie gaan hou en dan is daar 'n liedjie "Caravan of love " Ek het ietsie geleer vandag van die woord karavaan.
Baie dankie aan almal wat gehelp het om die man na veiligheid te bring! Julle is elkeen n held in eie reg. Spoedige herstel aan die beseerde.
As ek op 79 nog so kan gaan stap, sal ek baie dankbaar wees. 10/10 vir daardie oom.
Maroela, julle is nie dalk lus om later 'n opvolgberig te doen oor hierdie merkwaardige man nie – vertel ons van hom; dit sal inspirerend wees.